9. การควบคุมภายใน

9.1 ความเห็นของผู้สอบบัญชีและคณะกรรมการตรวจสอบเกี่ยวกับการควบคุมภายใน

คณะกรรมการตรวจสอบ ร่วมกับสายงานตรวจสอบภายในและผู้สอบบัญชีภายนอก
ได้สอบทานประสิทธิภาพและความพอเพียงของระบบการควบคุมภายในของบริษัท และมีความเห็นว่า
การควบคุมภายในโดยทั่วไปเหมาะสมสำหรับการดำเนินธุรกิจของบริษัท ในปัจจุบัน

คณะกรรมการตรวจสอบ กำกับดูแลการปฏิบัติตามกฎหมายและกฎระเบียบต่างๆ
โดยผ่านทางสายงานตรวจสอบภายในโดยได้รับการสนับสนุนจากเลขานุการบริษัท
คณะกรรมการตรวจสอบ จะรายงานถึงกิจกรรมของคณะกรรมการตรวจสอบ
และปรึกษาหารือประเด็นต่างๆ กับคณะกรรมการบริษัท
ในการประชุมคณะกรรมการบริษัทเป็นรายไตรมาส บริษัท
มิได้มีการไม่ปฏิบัติตามกฎหมายและกฎระเบียบต่างๆ
ซึ่งอาจมีผลกระทบอย่างร้ายแรงต่องบการเงินของบริษัท

คณะกรรมการตรวจสอบ
ได้พิจารณาและให้ความเห็นชอบต่อแผนการตรวจสอบของสายงานตรวจสอบภายใน
รวมทั้งได้สอบทานรายงานการตรวจสอบและข้อเสนอแนะต่างๆ

คณะกรรมการตรวจสอบ
ได้ติดตามความคืบหน้าในการนำเอาคำแนะนำของสายงานตรวจสอบภายในไปลงมือปฏิบัติอย่างสม่ำเสมอ
คณะกรรมการตรวจสอบ ได้ส่งเสริมการพัฒนาความเชี่ยวชาญ ประสิทธิผล
และคุณภาพของงานตรวจสอบภายในให้ดียิ่งขึ้น
โดยการให้คำแนะนำที่เหมาะสมและสนับสนุนให้ผู้ตรวจสอบได้รับการพัฒนาและฝึกอบรมหลักสูตรต่างๆ
ตามควร

คณะกรรมการตรวจสอบ และสายงานตรวจสอบภายใน
ได้รับความร่วมมือเป็นอย่างดีจากคณะผู้บริหาร
รวมทั้งสามารถเข้าถึงข้อมูลในการปฏิบัติงานได้อย่างไม่มีข้อจำกัดใดๆ
ซึ่งทำให้สามารถปฏิบัติหน้าที่ตามที่ระบุไว้ในกฎบัตรได้อย่างมีประสิทธิผล

9.2 ความเพียงพอและการปฏิบัติจริง

บริษัท ให้ความสำคัญต่อระบบการควบคุมภายในเป็นลำดับต้นๆ
โดยมุ่งเน้นให้มีระบบการควบคุมภายในที่เพียงพอและเหมาะสมกับการดำเนินธุรกิจและเพื่อป้องกันความเสียหายที่อาจเกิดขึ้นกับบริษัท
ได้อย่างมีประสิทธิภาพ
สายงานตรวจสอบภายในจะทำการประเมินผลการควบคุมภายในของหน่วยงานและกิจกรรมต่างๆ
ซึ่งครอบคลุมทั้งด้านการเงิน การดำเนินงาน การบริหารความเสี่ยง และการกำกับดูแล
เสนอต่อคณะกรรมการตรวจสอบ และฝ่ายบริหารเป็นประจำอย่างสม่ำเสมอ นอกจากนี้บริษัท
ยังได้ให้ความสำคัญในการติดตามผลการปรับปรุงแก้ไขอย่างต่อเนื่อง
เพื่อพัฒนาและปรับปรุงระบบการควบคุมภายในให้มีประสิทธิผลและประสิทธิภาพและสอดคล้องกับสภาพแวดล้อมที่มีการเปลี่ยนแปลงอยู่ตลอดเวลา

บริษัท
ได้ตระหนักถึงความสำคัญของการพัฒนาความรู้ความสามารถของผู้ตรวจสอบภายในอย่างต่อเนื่อง
และเพื่อให้การปฏิบัติงานตรวจสอบภายในมีคุณภาพ บริษัท
จึงสนับสนุนอย่างเต็มที่ให้ผู้ตรวจสอบภายในของบริษัท
ได้รับการพัฒนาด้วยการส่งเสริมผู้ตรวจสอบภายในให้เข้ารับการอบรมและร่วมการประชุมสัมมนาทางวิชาชีพต่างๆ
ตามความเหมาะสม

  สรุปสาระสำคัญของระบบการควบคุมภายในและการตรวจสอบภายในของบริษัทได้ ดังนี้

1.  คณะกรรมการตรวจสอบ
    ทำหน้าที่พิจารณาความเพียงพอและความเหมาะสมของระบบการควบคุมภายในของบริษัท
    โดยรับฟังความคิดเห็นจากสายงานตรวจสอบภายในและผู้สอบบัญชีอิสระของบริษัท อย่างใกล้ชิด
    วัตถุประสงค์ก็เพื่อที่จะเชื่อมั่นได้ว่า รายงานทางการเงินมีความน่าเชื่อถือ
    รวมทั้งการปฏิบัติงานต่างๆ ของบริษัท เป็นไปอย่างมีประสิทธิภาพ และเป็นไปตามกฎหมาย
    ระเบียบ ข้อบังคับ และนโยบายต่างๆ ที่เกี่ยวข้องในการประชุมของคณะกรรมการตรวจสอบ
    ผู้บริหารระดับสูงจะได้รับเชิญให้เข้าร่วมทุกครั้งเพื่อรับฟังข้อเสนอแนะหรือให้คำแนะนำในปัญหาบางประเด็น
    อย่างไรก็ตาม หากคณะกรรมการตรวจสอบ มีข้อเสนอแนะหรือพบข้อบกพร่องที่เป็นสาระสำคัญ
    ก็จะรายงานต่อคณะกรรมการบริษัท เพื่อให้มีการปรับปรุงแก้ไขอย่างเร่งด่วนต่อไป

2.  สายงานตรวจสอบภายในทำหน้าที่ตรวจสอบการปฏิบัติงานของบริษัท
    โดยใช้หลักเกณฑ์การพิจารณาลำดับความสำคัญตามความเสี่ยง
    ในการปฏิบัติงานสายงานตรวจสอบจะนำเอาหลักวิชาและวิธีการทำงานที่เป็นระบบเข้ามาใช้ในการสอบทาน
    ประเมินผล เพื่อปรับปรุงประสิทธิผลของการควบคุมภายใน การบริหารความเสี่ยง
    และการกำกับดูแล นอกจากนั้น ยังมีการให้คำปรึกษาแนะนำแก่ฝ่ายบริหารตามควรแก่กรณี
    ผลการตรวจสอบจะถูกนำเสนอต่อผู้บริหารระดับสูง
    พร้อมทั้งรายงานผลต่อคณะกรรมการตรวจสอบ เป็นประจำ
    ในกรณีที่มีข้อสังเกตหรือข้อเสนอแนะที่มีนัยสำคัญ
    หัวหน้าสายงานตรวจสอบภายในจะรายงานต่อคณะกรรมการตรวจสอบ ในทันที
    พร้อมกับรายงานประธานเจ้าหน้าที่ฝ่ายปฏิบัติการเพื่อการพิจารณาสั่งการแก้ไขโดยด่วนต่อไป

3.  ในการปฏิบัติงาน
    สายงานตรวจสอบภายในได้กำหนดนโยบายและดำเนินมาตรการเพื่อควบคุมคุณภาพของงานอย่างต่อเนื่อง
    มีการควบคุมดูแลงานอย่างใกล้ชิด
    และเมื่อเสร็จสิ้นการปฏิบัติงานแต่ละครั้งจะมีการประชุมร่วมกับผู้รับบริการรวมทั้งผู้บริหารผู้ควบคุมดูแลสายงานนั้น
    รวมทั้งมีการสอบถามความคิดเห็นเกี่ยวกับการปฏิบัติงานของเจ้าหน้าที่ตรวจสอบ
    เพื่อนำมาปรับปรุงคุณภาพของงานต่อไป

4.  สายงานตรวจสอบภายในจะติดตามผลการดำเนินการแก้ไขโดยถือเป็นส่วนหนึ่งของการปฏิบัติงานตามปกติ
    ปัญหาหรือข้อสังเกตบางประการซึ่งพบจากการตรวจสอบอาจจะต้องใช้เวลาพอสมควรในการดำเนินการปรับปรุงแก้ไข
    สายงานตรวจสอบภายในก็จะทำการติดตามผลภายในระยะเวลาที่เหมาะสมพร้อมทั้งรายงานให้คณะกรรมการตรวจสอบ
    และผู้บริหารระดับสูงทราบความคืบหน้าเป็นระยะๆ ตามสมควร